SPRÁVA KOMISIE EURÓPSKEMU PARLAMENTU A RADE o výdavkoch EPZF Systém včasného varovania č. 1-4/2013 /* COM/2013/0425 final */





OBSAH 1........... Rozpočtový postup EPZF v roku 2013........................................................................... 3 2........... Príjmy pripísané EPZF.................................................................................................... 3 3........... Pripomienky k predbežnému plneniu rozpočtu EPZF na rok 2013................................... 4 4........... Čerpanie príjmov pripísaných EPZF................................................................................ 6 5........... Závery............................................................................................................................ 7 Príloha 1 Príloha 2: || Rozpočtový postup EPZF v roku 2013 Predbežné čerpanie rozpočtových prostriedkov EPZF k 28. 2. 2013 1. Rozpočtový postup EPZF v roku 2013 Rozpočtový postup na rok 2013 pre Európsky poľnohospodársky záručný fond (EPZF) a zodpovedajúce sumy rozpočtových prostriedkov požadovaných v každej fáze postupu sú zhrnuté v tabuľke uvedenej v prílohe 1. Európsky parlament prijal rozpočet EPZF na rok 2013 dňa 12. decembra 2012. Rozpočet obsahoval viazané a platobné rozpočtové prostriedky vo výške: – 43 654,7 milióna EUR a 43 660 milióna EUR v uvedenom poradí na opatrenia na poľnohospodárskych trhoch a na priamu pomoc (oblasť politiky 05). – 274,7 milióna EUR a 247,3 milióna EUR v uvedenom poradí na veterinárne a fytosanitárne opatrenia (oblasť politiky 17). – 27,2 milióna EUR a 26,9 milióna EUR v uvedenom poradí na rybárstvo (oblasť politiky 11). Z rozpočtu vyčlenené celkové viazané rozpočtové prostriedky EPZF sa rovnajú sume 43 956,5 milióna EUR a platobné rozpočtové prostriedky EPZF sume 43 934,2 milióna EUR. Rozdiel medzi viazanými a platobnými rozpočtovými prostriedkami je spôsobený tým, že na určité opatrenia, ktoré realizuje priamo Komisia, sa využívajú diferencované rozpočtové prostriedky. Tieto režimy sa týkajú najmä podpory poľnohospodárskych výrobkov, politických strategických a koordinačných opatrení v oblasti poľnohospodárstva a rybárstva, ako aj veterinárnych a fytosanitárnych opatrení. 2. Príjmy pripísané EPZF Na základe pravidiel podľa článku 34 nariadenia Rady (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv podľa rozhodnutí o overení súladu, z nezrovnalostí a z odvodov za mlieko označujú ako príjmy pripísané na financovanie výdavkov EPZF. Podľa týchto pravidiel sa pripísané príjmy môžu využívať na financovanie výdavkov EPZF. V prípade, že sa časť týchto príjmov nevyužije, automaticky sa prenesie do nasledujúceho rozpočtového roka[1]. V rozpočte EPZF na rok 2013 sa zohľadnili: najnovšie odhady Komisie v súvislosti s potrebami na financovanie očakávaných výdavkov na trhové opatrenia a priamu pomoc, a odhady pripísaných príjmov, ktoré by sa mali podľa očakávania získať počas príslušného rozpočtového roku, ako aj prenesený zostatok pripísaných príjmov, ktoré zostali k dispozícii z predchádzajúceho rozpočtového roka. Komisia vo svojom návrhu týkajúcom sa výšky rozpočtových prostriedkov EPZF v rozpočte na rok 2013 zohľadnila celkové očakávané pripísané príjmy a požiadala v návrhu rozpočtu na rok 2013 o rozpočtové prostriedky vypočítané odpočítaním odhadovanej výšky pripísaných príjmov od odhadovaných potrieb. Rozpočtový orgán prijal nový rozpočet EPZF so zohľadnením očakávaných pripísaných príjmov. V čase zostavovania rozpočtu na rok 2013 Komisia odhadovala dostupné pripísané príjmy na 1 533 miliónov EUR. Konkrétne: – pripísané príjmy, ktorých vytvorenie sa očakávalo v priebehu rozpočtového roku 2013, sa odhadovali na 628 miliónov EUR. Z opráv na základe overenia súladu sa očakávala suma 389 miliónov EUR a z nezrovnalostí suma 161 miliónov EUR. Príjmy z odvodov za mlieko sa odhadovali na 78 miliónov EUR. – Suma očakávaných pripísaných príjmov, ktorá sa má preniesť z rozpočtového roku 2012 do rozpočtového roku 2013, bola odhadnutá na 905 miliónov EUR (vrátane zostatku z Fondu na reštrukturalizáciu v odvetví cukru, ktorý sa odhaduje na 675 miliónov EUR). Komisia v rozpočte na rok 2013 vyčlenila tieto pôvodne odhadované príjmy vo výške 1 533 miliónov EUR na dva režimy. Konkrétne vyčlenila: – 500 miliónov EUR na prevádzkové fondy pre organizácie výrobcov v odvetví ovocia a zeleniny a – 1 033 miliónov EUR na režim jednotnej platby. V súlade s návrhom Komisie nakoniec rozpočtový orgán schválil rozpočtové prostriedky pre tieto dva režimy, a to v prípade prvého režimu vo výške 267 miliónov EUR a v prípade druhého vo výške 30 635 miliónov EUR. Uvedený súčet schválených rozpočtových prostriedkov a uvedených pripísaných príjmov zodpovedá celkovému odhadu dostupných rozpočtových prostriedkov vo výške 767 miliónov EUR na prevádzkové fondy pre organizácie výrobcov v odvetví ovocia a zeleniny a 31 668 miliónov EUR na režim jednotnej platby. V prílohe 2, ktorá obsahuje informácie o predbežnom čerpaní rozpočtu na rok 2013 za obdobie do 28. februára 2013, predstavujú údaje súvisiace s rozpočtovými prostriedkami na úrovni článku v prípade odvetvia ovocia a zeleniny a údaje týkajúce sa schválených rozpočtových prostriedkov v prípade oddelenej priamej pomoci sumu vo výške 611 miliónov EUR v prípade prvého režimu a sumu vo výške 38 076 miliónov EUR v prípade druhého režimu, a to bez zohľadnenia už spomínaných pripísaných príjmov.. Po zahrnutí pripísaných príjmov do týchto odvetví celkové plánované rozpočtové prostriedky na rok 2013 dosiahli 1 111 miliónov EUR pre odvetvie ovocia a zeleniny a 39 109 miliónov EUR na oddelenú priamu pomoc. 3. Pripomienky k predbežnému plneniu rozpočtu EPZF na rok 2013 Predbežná úroveň plnenia rozpočtu za obdobie od 16. októbra 2012 do 28. februára 2013 je znázornená v prílohe 2. Porovnáva sa s profilom výdavkov na základe ukazovateľa, ktorý bol určený na základe ustanovení článku 20 nariadenia Rady (ES) č. 1290/2005. V tejto časti sa uvádzajú stručné pripomienky k niektorým rozpočtovým článkom, ktoré vykazujú najvýznamnejšie rozdiely medzi skutočnou a očakávanou úrovňou plnenia rozpočtu na rok 2013. 3.1. Trhové opatrenia Oproti schváleným rozpočtovým prostriedkom na opatrenia na poľnohospodárskych trhoch bolo čerpanie k 28. februáru 2013 v porovnaní s plánovaným ukazovateľom vyššie o 161,1 milióna EUR. Táto odchýlka sa pripisuje predovšetkým odvetviu ovocia a zeleniny. 3.1.1. Ovocie a zelenina (+ 158,9 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, túto úroveň plnenia spôsobili predovšetkým výdavky na prevádzkové fondy pre režim organizácie výrobcov, ktorý je financovaný tak zo schválených rozpočtových prostriedkov, ako aj z príjmov pripísaných tomuto režimu v rozpočte na rok 2013 (Poznámka: podrobnosti sú uvedené v bode 2). Táto úroveň čerpania je výsledkom uplatňovania ukazovateľa k 28. februáru 2013 na schválené rozpočtové prostriedky, čo nezahŕňa príjmy pripísané tomuto odvetviu. Okrem toho za skúmané obdobie členské štáty uskutočnili platby rýchlejšie v porovnaní s úrovňou ukazovateľa stanoveného na pomoc pre skupiny výrobcov na režim predbežného uznávania. Komisia sa v tejto chvíli domnieva, že celkové rozpočtové prostriedky dostupné pre toto odvetvie budú dostatočné na úhradu výdavkov, ktoré podľa očakávania vzniknú členským štátom v roku 2013. Poznámka pod čiarou * v tabuľke predbežného čerpania, ktorá sa nachádza v prílohe 2, znázorňuje, aká by bola situácia, pokiaľ by sa bol ukazovateľ z 28. februára 2013 uplatnil na všetky rozpočtové prostriedky, ktoré majú byť podľa očakávania k dispozícii na financovanie tohto odvetvia. Ako sa uvádza v bode 2, celkové predpokladané finančné prostriedky, ktoré majú byť k dispozícii pre toto odvetvie, pozostávajú zo schválených rozpočtových prostriedkov vo výške 611 miliónov EUR a príjmov pripísaných tomuto odvetviu, ktoré sa odhadujú na 500 miliónov EUR. Keby sa bol uplatnil ukazovateľ na celkové predpokladané finančné prostriedky vo výške 1 111 miliónov EUR, ktoré majú byť k dispozícii pre toto odvetvie, výsledkom by bolo prečerpanie 37,2 milióna EUR, čo sa dá vysvetliť vyšším čerpaním dostupných rozpočtových prostriedkov na pomoc pre skupiny výrobcov na režim predbežného uznávania v dôsledku pomalšieho čerpania ku koncu rozpočtového roka 2012. V tomto momente sa táto situácia považuje za dočasnú. 3.2. Priama pomoc Čerpanie rozpočtových prostriedkov na priamu pomoc v porovnaní s hodnotou ukazovateľa k 28. februáru 2012 bolo vyššie o 1 562,3 milióna EUR. 3.2.1. Oddelená priama pomoc (+ 1 541,9 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, vykazuje režim jednotnej platby prečerpanie rozpočtu, ktoré je výsledkom uplatňovania ukazovateľa na schválené rozpočtové prostriedky, ktoré nezahŕňajú príjmy pripísané tomuto odvetviu, za obdobie do 28. februára 2013. Čerpanie na režim jednotnej platby k 28. februáru 2013 sa uskutočňuje rýchlejším tempom: 95 % v porovnaní s 94,3 % v roku 2012. Na druhej strane bolo čerpanie z dostupných rozpočtových prostriedkov na režim jednotnej platby na plochu a iné režimy v tomto odvetví pomalšie, ako sa očakávalo podľa úrovne ukazovateľa. Členské štáty však za všetku oddelenú priamu pomoc doteraz zaplatili približne 78 % odhadovaných potrieb podľa rozpočtu v porovnaní s 89 % v tom istom období za nároky z roku 2011 uhradené v roku 2012. Poznámka pod čiarou * v tabuľke predbežného čerpania, ktorá sa nachádza v prílohe 2, znázorňuje, aká by bola situácia, pokiaľ by sa bol ukazovateľ z 28. februára 2013 uplatnil na všetky rozpočtové prostriedky, ktoré majú byť podľa očakávania k dispozícii na financovanie oddelenej priamej pomoci. Ako sa uvádza v bode 2, celkové finančné prostriedky, ktoré majú byť podľa očakávania k dispozícii pre oddelenú priamu pomoc, pozostávajú zo schválených rozpočtových prostriedkov vo výške 38 076 miliónov EUR a príjmov pripísaných na oddelenú priamu pomoc, ktoré sa odhadujú na 1 033 miliónov EUR. Pokiaľ by sa ukazovateľ uplatnil na celkové finančné prostriedky vo výške 39 109 miliónov EUR, ktoré majú byť podľa očakávania k dispozícii pre oddelenú priamu pomoc, prečerpanie by predstavovalo 599,1 milióna EUR. Táto odchýlka vyplýva zo skutočnosti, že ukazovateľ pre režim jednotnej platby vychádza z priemerného tempa platieb v rokoch 2010 – 2012 a predstavuje 93,5 % v porovnaní so súčasným čerpaním do 28. februára 2013, ktoré predstavuje 95 %. Komisia bude naďalej podrobne sledovať tento rozpočtový článok s cieľom zabezpečiť, aby boli dostupné rozpočtové prostriedky a pripísané príjmy dostatočné na pokrytie súčasného čerpania rozpočtu. 3.3. Audit poľnohospodárskych výdavkov 3.3.1. Schválenie účtov z predchádzajúcich rokov (+ 54,0 miliónov EUR) Členské štáty do 28. februára 2013 nenahlásili žiadne opravy schválených účtov, keďže Komisia neprijala žiadne rozhodnutie o schválení účtov. Súčasná úroveň plnenia vyplýva z úrovne zodpovedajúceho ukazovateľa z 28. februára 2013. Treba zdôrazniť, že Komisia vo svojom opravnom liste na rok 2013 navrhla opravy vo výške – 56 miliónov EUR na základe priemerného čerpania z predchádzajúcich rokov, keďže sa takéto opravy nedajú predvídať. V novom návrhu rozpočtu vypracovanom v novembri po prvom neúspešnom zmierovacom rokovaní sa táto suma zvýšila na 100 miliónov EUR. Nakoniec po zmierovacom rokovaní z 5. decembra 2012 rozpočtový orgán prijal rozpočet na rok 2013, v ktorom sa táto suma stanovila na 200 miliónov EUR. Komisia sa v tejto chvíli domnieva, že očakávané opravy z jej rozhodnutí o schválení účtov a z nedodržania lehôt členskými štátmi na vyplatenie pomoci nebudú stačiť na uhradenie celej zvýšenej sumy – 200 miliónov EUR. Komisia by mala pokryť z toho vyplývajúci schodok negatívnych rozpočtových prostriedkov prevodom kladných rozpočtových prostriedkov z iných položiek s cieľom uzatvoriť túto rozpočtovú položku v roku 2013. 4. Čerpanie príjmov pripísaných EPZF Z tabuľky v prílohe 2 vyplýva, že pripísané príjmy vo výške 245,4 milióna EUR boli zinkasované k 28. februáru 2013. Konkrétne: – príjmy z opráv na základe rozhodnutí o overení súladu predstavovali 107,9 milióna EUR, pričom sa do konca rozpočtového roka očakávajú ďalšie sumy, – príjmy z nezrovnalostí dosahovali približne 70,3 milióna EUR, pričom do konca rozpočtového roka sa takisto očakávajú ďalšie sumy, a – do tejto chvíle bola zinkasovaná väčšina príjmov z odvodov za mlieko, ktoré predstavujú približne 78,7 milióna EUR. V konečnom dôsledku výška pripísaných príjmov, ktorá sa nakoniec preniesla z roku 2012 do roku 2013, predstavovala 1 245,6 milióna EUR vrátane zostatku vo výške približne 755 miliónov EUR v dočasnom Fonde na reštrukturalizáciu v odvetví cukru po vyplatení všetkých splatných platieb v rámci fondu. Táto suma je podstatne vyššia ako pôvodne odhadnutá suma vo výške 905 miliónov EUR. Výška pripísaných príjmov dostupných na financovanie výdavkov v rámci EPZF k 28. februáru 2013 tak predstavuje 1 502,5 milióna EUR. Momentálne Komisia odhaduje, že z pripísaných príjmov sa má ešte stále získať suma 371,1 milióna EUR (odhadované pripísané príjmy, ktoré sa majú vytvoriť v rámci rozpočtu na rok 2013, predstavujú 628 miliónov EUR, z čoho sa už vybralo 256,9 milióna EUR). 5. Závery Z doterajšieho čerpania rozpočtových prostriedkov EPZF na rok 2013 za obdobie do 28. februára 2013 vyplýva, že mesačné vrátenie prostriedkov členským štátom prekročilo profil výdavkov pre čerpanie rozpočtu založený na ukazovateli približne o 1 755,9 milióna EUR. Súviselo to najmä so všeobecným povolením, ktoré udelila Komisia na vyplatenie záloh na priamu pomoc od 16. októbra 2012, čo viedlo k rýchlejšiemu tempu vyplácania tejto pomoci. Očakáva sa, že toto tempo sa spomalí, keďže sa blíži konečný termín platby tejto pomoci – 30. jún 2013. K dispozícii sú pripísané príjmy vo výške 1 502,5 milióna EUR a očakáva sa, že v roku 2013 sa ešte vyberie 371,1 milióna EUR. Momentálne Komisia očakáva, že pripísané príjmy, ktoré sú dostupné, ako aj tie, ktoré budú dostupné počas tohto roka, budú dostatočné na uhradenie financovania prevádzkových fondov pre organizácie výrobcov a režimu jednotnej platby, ako sa pôvodne očakávalo pri zostavovaní rozpočtu na rok 2013. [1] V článku 14 nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie, sa stanovuje, že interné pripísané príjmy sa prenášajú iba na jeden rok. Preto sa v záujme riadneho rozpočtového hospodárenia tieto pripísané príjmy spravidla využívajú skôr ako schválené rozpočtové prostriedky z príslušného rozpočtového článku.